ปตท.พลาดเป้าแสนล.
วางแผนรับน้ำมัน60เหรียญ บ้านปูเห็นผลกระทบปีหน้า
26 มิ.ย. 2555

วางแผนรับน้ำมัน60เหรียญ บ้านปูเห็นผลกระทบปีหน้า
PTT เปิดแผนสู้เศรษฐกิจโลกหดตัว ร้ายสุดกดน้ำมันดิ่ง 60 เหรียญสหรัฐ ทำใจปีนี้กำไรสุทธิต่ำแสนล้านบาท บ้านปูรับปี 2556 ลำบาก
นายสุรงค์ บูลกุล ประธานเจ้าหน้าที่บริหารการเงิน บริษัท ปตท. (PTT) เปิดเผยว่า ขณะนี้มีความชัดเจนแล้วว่าปัญหาหนี้และเศรษฐกิจของยุโรปได้ส่งผลให้เศรษฐกิจโลกหดตัว ซึ่งถือว่าเป็นความเสี่ยงหลักและสำคัญต่อการทำธุรกิจ 
“ในส่วน ปตท.เองก็ได้รับผลกระทบ เพราะเศรษฐกิจโลกที่หดตัว ส่งผลให้ราคาน้ำมันและสินค้าโภคภัณฑ์ลดลง ขณะที่ค่าเงินเหรียญสหรัฐกลับแข็งค่าขึ้น” นายสุรงค์ กล่าว




 
ขณะนี้ภายในบริษัท ปตท. มีแผนพร้อมรับมือเศรษฐกิจโลกหดตัวอยู่แล้ว โดยแผนจัดทำบนสมมติฐานหลักมาจากราคาน้ำมัน กรณีเลวร้ายที่สุดราคาน้ำมันจะลดลงไปอยู่ในระดับ 60 เหรียญสหรัฐต่อบาร์เรล ซึ่งหากราคาน้ำมันลงถึงระดับนี้ก็จะมีการปรับลดงบลงทุน 5 ปีลง จากเดิมที่ตั้งงบลงทุนไว้ 3.57 แสนล้านบาท และอาจมีการชะลอการลงทุน หรือหากจะมีการลงทุนก็จะมีการมุ่งในโครงการเฉพาะจริงๆ
นอกจากนี้ จะต้องพิจารณาถึงการบริหารเงินทุนและต้นทุนด้วย เพราะเงินทุนจะหาลำบากขึ้น ซึ่งเมื่อถึงเวลานั้น ปตท.อาจต้องให้การสนับสนุนเงินทุนกับบริษัทในเครือด้วย หากธนาคารมีข้อจำกัดในการปล่อยกู้ รวมถึงเตรียมสภาพคล่องรับมือไว้ ซึ่งยอมรับว่าขณะนี้บริษัทมีสภาพคล่องมากพอ และเร็วๆ นี้จะออกหุ้นกู้มูลค่า 1 หมื่นล้านบาท ส่วนหนึ่งใช้คืนหนี้ที่ครบกำหนดและสำรองรับวิกฤตด้วย
“รอบนี้ยังไม่มีใครมองได้ว่าจะกินเวลาแค่ไหน ดังนั้นจึงต้องเตรียมพร้อมรับมือ แต่ก็ยอมรับว่าในวิกฤตก็มีโอกาสในการออกไปลงทุนเช่นกัน แต่ต้องรอบคอบ” นายสุรงค์ กล่าว
ปัจจุบันราคาน้ำมันซื้อขายที่ 89 เหรียญสหรัฐต่อบาร์เรล ลดลงจากต้นปีอยู่ที่ 116 เหรียญสหรัฐต่อบาร์เรล ซึ่งจะส่งผลให้ปีนี้กำไรของ ปตท.คงต่ำกว่าเป้าหมายที่วางไว้จากเดิมที่เกิน 1 แสนล้านบาท เพราะขาดทุนจากสต๊อกน้ำมัน และภาพจะยิ่งชัดเจนขึ้นในครึ่งปีหลัง เพราะบริษัท ปตท. สำรวจและผลิตปิโตรเลียม (PTTEP) จะได้รับผลกระทบด้วยราคาขายแก๊สจะลดลงตามน้ำมัน จากครึ่งปีแรกราคาแก๊สยังดี และในภาวะเช่นนี้บริษัทก็ใช้แผนลดค่าใช้จ่ายในการบริหารจัดการลง 510% 
นายชนินท์ ว่องกุศลกิจ ประธานเจ้าหน้าที่บริหาร บริษัท บ้านปู (BANPU) กล่าวว่า เศรษฐกิจโลกที่โตช้าลงทำให้ราคาน้ำมันและราคาถ่านหินลดลงด้วย โดยราคาถ่านหินลงมาซื้อขายที่ 90 เหรียญสหรัฐต่อตัน เพราะอยู่ในภาวะล้นตลาด แต่ความต้องการซื้อยังมี และสถานการณ์เริ่มค่อยๆ ดีขึ้นเห็นสัญญาณราคาขยับตัวขึ้นมาบ้างแล้ว
“ปัจจัยเสี่ยงที่เกิดขึ้นไม่ส่งผลต่อบริษัทในปีนี้ เพราะขายล่วงหน้าไปแล้ว ส่วนปี 2556 จะต้องดูในเรื่องของการบริหารต้นทุนการผลิตและลูกค้าว่าจะเป็นอย่างไร ยังมีความสามารถในการซื้อมากน้อยแค่ไหน ส่วนวิกฤตหนี้ยุโรปก็มีลูกค้าที่อิตาลียังซื้ออยู่” นายชนินท์ กล่าว
นักวิเคราะห์บริษัทหลักทรัพย์ (บล.) กรุงศรี แนะนำหลีกเลี่ยงหุ้นพลังงานและปิโตรเคมี โดยเฉพาะ BANPU PTT PTTEP บริษัท พีทีที โกลบอล เคมิคอล (PTT GC) บริษัท ไทยออยล์ (TOP)
นักวิเคราะห์ บล.เอเซีย พลัส แนะนำสะสมหุ้น PTT และ PTTEP เพราะราคามีโอกาสลดลงน้อยแล้ว
ด้านตลาดหุ้นปรับตัวลงตามตลาดเพื่อนบ้าน ดัชนีต่ำกว่า 1,150 จุด ปิดที่จุดต่ำสุดของวัน 1,147.43 จุด ลดลง 5.48 จุด นักลงทุนต่างชาติขายต่อ 1,050 ล้านบาท เน้นกลุ่มพลังงาน เช่น PTT